## Odluka Ustavnog suda Republike Hrvatske broj: U-IIIVs-3596/2008 od 5. veljače 2009.

### NN 31/2009 (11.3.2009.), Odluka Ustavnog suda Republike Hrvatske broj: U-IIIVs-3596/2008 od 5. veljače 2009.

31 11.03.2009 Odluka Ustavnog suda Republike Hrvatske broj: U-IIIVs-3596/2008 od 5. veljače 2009.

USTAVNI SUD REPUBLIKE HRVATSKE

702

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Agata Račan, predsjednica Vijeća, te suci Marko Babić, Snježana Bagić, Mario Jelušić, Ivan Matija i Željko Potočnjak, članovi Vijeća, odlučujući o ustavnoj tužbi koju je podnio I. L. iz R., kojeg zastupa N. V., odvjetnik iz R., na sjednici održanoj 5. veljače 2009. godine, jednoglasno je donio

ODLUKU

I. Ustavna tužba se odbija.

II. Ova odluka objavit će se u »Narodnim novinama«.

Obrazloženje

1. Na temelju članka 62. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), podnositelj je 1. kolovoza 2008. godine podnio pravodobnu i dopuštenu ustavnu tužbu protiv rješenja Vrhovnog suda Republike Hrvatske broj: Uzp-144/08-5 od 1. srpnja 2008. godine.

Navedenim rješenjem Vrhovnog suda Republike Hrvatske odbijen je zahtjev podnositelja za zaštitu prava na suđenje u razumnom roku.

2. Iz sadržaja i razloga ustavne tužbe razvidno je kako podnositelj smatra da mu je osporenim rješenjem povrijeđeno pravo zajamčeno člankom 29. stavkom 1. Ustava Republike Hrvatske.

U ustavnoj tužbi, u bitnome, navodi kako trajanje upravnog spora od 2 godine predstavlja povredu prava na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

3. Ustavni sud je u postupku pokrenutom ustavnom tužbom, na temelju navoda ustavne tužbe i uvida u presliku spisa Vrhovnog suda Republike Hrvatske, broj: Uzp-144/08, utvrdio pravno relevantne činjenice za odlučivanje o povredi ustavnog prava podnositelja, zajamčenog odredbom članka 29. stavka 1. Ustava.

Podnositelj je 9. svibnja 2008. godine, Vrhovnom sudu Republike Hrvatske, podnio zahtjev za zaštitu prava na suđenje u razumnom roku.

Prema utvrđenju Vrhovnog suda pred Upravnim sudom Republike Hrvatske, pod brojem Us-6588/2006, vodi se, od 9. lipnja 2006. godine, upravni spor protiv rješenja Ministarstva zaštite okoliša, prostornog uređenja i graditeljstva klasa: UP/II-362-02/05-04/02080, ur. broj: 531-07-2-1-2-06-2/065 od 25. veljače 2006. godine.

Nadalje, upravni spor pokrenut je tužbom G. K. (stranke u upravnom postupku radi uklanjanja protupravno izgrađene pomoćne građevine), a podnositelj je 25. srpnja 2007. godine, kao zainteresirana strana, prijavio sudjelovanje u sporu.

Odlučujući o zahtjevu podnositelja Vrhovni sud Republike Hrvatske je kao pravno relevantno razmatrao razdoblje nakon pokretanja upravnog spora do donošenja odluke o zahtjevu za zaštitu prava na suđenje u razumnom roku, u ukupnom trajanju od 2 godine i 22 dana, te utvrdio, kako u konkretnom slučaju, podnositelju nije povrijeđeno pravo na suđenje u razumnom roku, te je odbio zahtjev.

Pri tome je Vrhovni sud istaknuo kako je u pravno relevantnom razdoblju, postupak za podnositelja trajao od dana zaprimanja podneska kojim je prijavio sudjelovanje u upravnom sporu do donošenja odluke o zahtjevu za zaštitu prava na suđenje u razumnom roku, odnosno ukupno 11 mjeseci i 6 dana.

PRAVO VAŽNO ZA USTAVNOSUDSKI POSTUPAK

4. Mjerodavno pravo sadržano je u odredbama članka 29. stavka 1. Ustava, članka 62. stavka 1. i članka 64. Ustavnog zakona.

Ustavna tužba nije osnovana.

5. Navode ustavne tužbe Ustavni sud je ocjenjivao s aspekta odredbe članka 29. stavka 1. Ustava, posebno pri tome ispitujući je li način na koji je Vrhovni sud Republike Hrvatske tumačio i primijenio mjerodavne odredbe članka 4. stavka 1. i članka 27. stavaka 1. i 2. Zakona o sudovima (»Narodne novine« broj 150/05., 16/07. i 113/08.), u konkretnom slučaju, u skladu s Ustavom zajamčenim pravom na suđenje u razumnom roku na način kako ga tumači Ustavni sud.

5.1. Ustavni sud smatra kako upravni i upravnosudski postupak predstavljaju jedinstvenu cjelinu, unutar koje pravno relevantno razdoblje, za ocjenu povrede prava na suđenje u razumnom roku, počinje teći od nastanka spora (podnošenja žalbe protiv prvostupanjskog rješenja, tužbe u upravnom sporu ako žalba nije dopuštena, odnosno korištenja sredstva pravne zaštite protiv šutnje uprave) – stajalište Ustavnog suda izraženo u odlukama broj: U-IIIVs-578/2008 i U-IIIVs-2490/2008 (»Narodne novine« broj 115/08. i 127/08.).

Stoga Ustavni sud primjećuje kako je, u konkretnom slučaju, Vrhovni sud pri utvrđivanju pravno relevantnog razdoblja, propustio ocijeniti ukupno trajanje spornog postupka od nastanka spora do donošenja odluke o zahtjevu za zaštitu prava na suđenje u razumnom roku. Također Ustavni sud smatra kako je Vrhovni sud propustio točno utvrditi trenutak od kojega podnositelj sudjeluje u postupku kao zainteresirana strana.

Naime, iz spisa predmeta razvidno je kako su I. L., M. V. i Z. Š. 15. travnja 2005. podnijeli zahtjev za pokretanje upravnog postupka radi rušenja protupravno sagrađene pomoćne građevine, te da je upravni postupak pokrenut po službenoj dužnosti 21. lipnja 2005., a 28. lipnja 2005. doneseno je prvostupanjsko rješenje kojim je G. K. (investitoru) naložena obustava daljeg građenja i određen rok za usklađenje građenja sporne građevine sa odredbama Zakona o gradnji, te je određeno kako žalba ne odgađa izvršenje rješenja.

Navedeno rješenje uručeno je podnositelju 1. srpnja 2005., a investitoru 15. srpnja 2005. godine. Protiv tog rješenja investitor je 29. srpnja 2005. godine podnio žalbu.

Slijedom navedenog Ustavni sud je utvrdio kako su upravni i upravno sudski postupak, u pravno relevantnom razdoblju, trajali ukupno 2 godine, 11 mjeseci i 2 dana.

Međutim, prema ocjeni Ustavnog suda, imajući u vidu duljinu trajanja spornog postupka, te da, u konkretnom slučaju, zaštita prava i pravnih interesa podnositelja ne ovisi o nastupu pravomoćnosti prvostupanjskog rješenja, navedeni propusti i osporeno rješenje Vrhovnog suda nisu podnositelju uzrokovali povredu ustavnog prava na suđenje u razumnom roku.

5.2. Polazeći od utvrđenja iz točaka 3. i 5.1. odluke, ovaj Sud nije utvrdio postojanje činjenica ili okolnosti koje bi ukazivale na povredu ustavnog prava na pravično suđenje.

Sagledavajući postupak kao jedinstvenu cjelinu, ocjena je Ustavnog suda da podnositelju nije povrijeđeno ustavno pravo iz članka 29. stavka 1. Ustava.

6. Slijedom iznijetog, na temelju odredaba članaka 73. i 75. Ustavnog zakona, odlučeno je kao u izreci.

7. Objava odluke (točka II. izreke) temelji se na odredbama članka 29. Ustavnog zakona.

Broj: U-IIIVs-3596/2008

Zagreb, 5. veljače 2009.

USTAVNI SUD REPUBLIKE HRVATSKE

Predsjednica Vijeća
Agata Račan, v. r.

Odluka, NN 31/2009-702